ВОВЕД:

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Ефикасното управување со јавниот долг е од суштинско значење и подразбира намалување на ризикот при концепирање на структурата и политиката за управување со долгот, со цел избегнување на евентуалната неможност за редовно и навремено сервисирање на долгот. Основната цел е да се обезбедат неопходните средства за финансирање на буџетскиот дефицит, особено средства за проектно финансирање, без притоа да се предизвика неоправдано зголемување на долгот до ниво кое може да ја загрози стабилноста на економијата и економскиот раст на државата. Квалитетното управување со долгот покрај останатото, е детерминирано од институционалната рамка и капацитетот за поставување и спроведување на политиката за управување со јавен долг. Тоа подразбира јасно дефинирање на целите на управувањето со јавниот долг, јасно дефинирани надлежности на државните институции кои учествуваат во целокупниот процес на задолжувањето, а особено надлежноста и поставеноста на Министерството за финансии, координацијата помеѓу државните институции кои учествуваат во процесот на задолжување и утврдување на инструментите за создавање на долг, со посебен акцент на случаите и намените за нивно користење.

Управувањето со јавниот долг се уредува со Законот за јавен долг донесен во 2005 година, и неговите подоцнежни измени во 2008 и 2011 година.

Во рамките на секојдневното работење и применување на Законот, Министерството за финансии наиде на бројни недоречености и недоследности на постојните одредби од законот, потешкотии при нивната примена во пракса, при што се покажа дека е неопходно нивно подобрување.

Со предлог измената се менува опфатот на јавниот долг во насока на тоа што јавниот долг се дефинира како збир на државниот долг и долгот на јавните претпријатија основани од државата или од општините, општините во градот Скопје и градот Скопје, како и трговските друштва кои се во целосна или во доминантна сопственост на државата или на општините, општините во градот Скопје и градот Скопје, за кои државата има издадено државна гаранција. Во таа насока, при задолжување без државна гаранција јавните претпријатија и трговски друштва кои се во целосна или доминантна сопственост на државата се исклучуваат од постапката за задолжување согласно овој Закон од причина што со задолжувањето без издавање на државна гаранција не се креираат директни фискални импликации и потенцијални обврски во Буџетот на Република Македонија. Јавните претпријатија и трговски друштва кои се во целосна или доминантна сопственост на општините, општините во Градот Скопје и Градот Скопје подлежат на постапката за задолжување бидејќи согласно Законот за финансирање на единиците за локална самоуправа нивниот долг го гарантира општината од која се основани истите и претставува нејзина потенцијална обврска.

Со предлог измената на законот, долгот на НБРМ се исклучува од опфатот на јавниот долг. Во рамките на практичната примената на законот се покажа дека долгот на НБРМ како дел од опфатот на долгот само за статистички цели, креира одредени забуни во информирањето на податоците на долгот. НБРМ е централна банка, која како носител на монетарната власт има уставни и законски ингеренции за спроведување на монетарната политика и одржување на стабилен курс на денарот. Оттука, НБРМ создава долг со цел спроведување на монетарната политика, која не смее да биде под влијание на фискалната политика која ја спроведува Министерството за финансии. Имајќи го предвид претходното, долгот на НБРМ не треба да биде дел од јавниот долг на државата.

Воедно, од постапката за задолжување се исклучува краткорочното задолжување на АД МБПР за ликвидносни потреби. Потребата за краткорочно задолжување на АД МБПР произлегува од аспект на управување со активата и пасивата на банката, и нејзините ликвидносни потреби. Во случаите кога АД МБПР нема да ги наплати побарувањата на клиентите на датумот на достасување, при што очекуваната и договорената рочност на банката нема да се поистоветуваат, банката би имала потреба да се јави како учесник на меѓубанкарскиот пазар на пари заради краткорочно задолжување со рок од еден до три месеци, но не повеќе од една година. Дополнително, на АД МБПР соодветно се применуваат одредбите од Законот за банки, што подразбира дека Народната банка на Република Македонија врши банкарска супервизија над работењето на АД МБПР. Од тие причини, Законот предвидува исклучок од постапката за краткорочно задолжување за АД МБПР, со цел олеснување на нејзиното функционирање како банка.

Со цел ефикасно управување со јавниот долг, законот предвидува обврска за Министерството за финансии да утврдува политика за управување со јавниот долг со која ќе се овозможи финансирање на потребите на државата со најнизок можен трошок, на среден и долг рок, и со одржливо ниво на ризик. Притоа од особена важност е во законот да бидат таксативно наброени целите кои треба да се постигнат при управувањето со долгот, што претставува и препорака од странските консултанти и техничките мисии на Светска банка и ММФ.

Со измената се доуредува постапката за задолжување на носителите на јавен долг во насока на нивно идентификување во самата постапка, и чекорите кои ги следат. Во овој дел на законот не се вршат суштински измени кои би влијаеле на текот на постапките за задолжување на носителите на јавен долг, туку се врши доуредува постапката за задолжување на носителите на јавен долг во насока на нивно идентификување во самата постапка, и чекорите кои ги следат. Во однос на постапката за издавање на хартии од вредност од страна на општините, како еден од инструментите за создавање на долг, постојниот Закон за јавен долг останува недоречен во однос на завршувањето на постапката. Со измената се овозможува еднаков третман и со државните хартии од вредност, односно финално одобрување на задолжувањето од страна на Владата на Република Македонија со донесување на одлука за одобрување на максималниот износ на задолжување.

Дополнително се вршат измени во целите и намените на државниот долг како и во делот на известувањата за долгот, при што се врши усогласување на овој закон со Законот за финансирање на единиците на локалната самоуправа. Притоа се утврдува обврска за Министерствoто за финансии на својата веб страна да објавува податоци за јавниот долг на Република Македонија.

II. ЦЕЛИТЕ, НАЧЕЛАТА И ОСНОВНИТЕ РЕШЕНИЈА НА ПРЕДЛОГ ЗАКОНОТ

Примарната цел која треба да се постигне со донесувањето на Законот за измена и дополнување на Законот за јавен долг е ефикасно управување со јавниот долг на Република Македонија, а притоа да се обезбеди финансирање на потребите на државата со најнизок можен трошок, на среден и долг рок, и со одржливо ниво на ризик. Понатаму, се овозможува кохерентен систем на задолжување за сите носители на јавен долг, пропишувајќи постапка за задолжување во рамките на која Министерството за финансии ќе има можност за финансиска контрола на задолжувањето на сите носители на јавен долг, како би се спречило неоправдано и неконтролирано задолжување и зголемување на износот на јавниот долг.

Законот чие донесување се предлага, се заснова врз начелата врз кои се заснова и Законот за јавен долг.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

За спроведување на овој закон не се потребни дополнителни финансиски средства.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на овој закон не се потребни финансиски средства, се однесува на сите субјекти кои законот ги признава како носители на јавен долг и кои своето работење ќе треба да го усогласат со одредбите кои ги пропишува, но не повлекува никакви финансиски обврски.

V. СКРАТЕНА ПОСТАПКА ЗА ДОНЕСУВАЊЕ НА ЗАКОНОТ ЗА ИЗМЕНА И ДОПОЛНУВАЊЕ НА ЗАКОНОТ ЗА ЈАВЕН ДОЛГ

Со оглед на тоа што се исполнети случаите утврдени во член 170 алинеја 1 од Деловникот на Собранието на Република Македонија, односно не е во прашање донесување на сложен и обемен закон, се предлага Законот за измена и дополнување на Законот за јавен долг да се донесе по скратена постапка.

ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ

НА ЗАКОНОТ ЗА ЈАВЕН ДОЛГ

**Член 1**

Во Законот за јавен долг (“Службен весник на Република Македонија” бр.62/05, 88/08 и 35/11) во членот 2 во точката 1 зборовите “општините во градот Скопје и градот Скопје” се бришат.

Точката 2 се менува и гласи:

“Јавен долг е збир на државниот долг и долгот на јавните претпријатија основани од државата или од општините, општините во градот Скопје и градот Скопје, како и трговските друштва кои се во целосна или во доминантна сопственост на државата или на општините, општините во градот Скопје и градот Скопје за кои државата има издадено државна гаранција.”

Точката 3 се менува и гласи:

“Носители на јавен долг се Владата на Република Македонија, јавните установи основани од Република Македонија, општините, општините во градот Скопје и градот Скопје, јавните претпријатија основани од државата или од општините, општините во градот Скопје и градот Скопје, како и трговските друштва кои се во целосна или во доминантна сопственост на државата или на општините, општините во градот Скопје и градот Скопје. ”

Точката 4 се менува и гласи:

“Задолжување е постапка за создавање на финансиски обврски со склучување на договор за заем и/или издавање на должнички хартии од вредност издадени од државата или општината, општината во градот Скопје и Градот Скопје;”.

Точката 5 се брише.

Точките 6 и 7 стануваат точки 5 и 6.

Точката 8 која станува точка 7 се менува и гласи:

“Сервисирање на долг се сите плаќања по основ на пристигната камата и главнина кои произлегуваат од долг создаден согласно одредбите од овој закон;”

По точката 7 се додава нова точка 8 која гласи:

“8. Други трошоци претставуваат трошоци кои директно или индиректно произлегуваат од задолжувањето на носителите на јавен долг, а не претставуваат главнина или редовна камата;”

Член 2

Во членот 4 ставите (1) и (2) се менуваат и гласат:

“Задолжувањето на општините, јавните претпријатија основани општините, општините во градот Скопје и градот Скопје, како и трговските друштва кои се во целосна или во доминантна сопственост на општините, општините во градот Скопје и градот Скопјесе врши во согласност со овој закон и со Законот за финансирање на единиците на локалната самоуправа.

Задолжувањето на општините во градот Скопје, градот Скопје, јавните претпријатија основани од општините во градот Скопје и градот Скопје, како и трговските друштва кои се во целосна или во доминантна сопственост на општините во градот Скопје и градот Скопје се врши во согласност со овој закон, Законот за финансирање на единиците на локалната самоуправа и со Законот за градот Скопје.”

Ставот (3) се брише.

Во ставот (4) кој станува став (3), зборот “обврските” се заменува со зборовите “долгот и другите трошоци”.

Ставовите (5), (6) и (7) се бришат.

Член 3

Членот 5 се менува и гласи:

“Долгот на Народната банка на Република Македонија не претставува јавен долг.”.

Член 4

Членот 6-а се менува и гласи:

“(1) Постапката за задолжување пропишана со овој закон не се применува:

* при користење на акредитиви, банкарски гаранции и/или лизинг,

- при краткорочно задолжување за ликвидносни потреби на Македонска банка за поддршка на развојот

- при задолжување без државна гаранција на јавните претпријатија основани од државата, како и трговските друштва кои се во целосна или во доминантна сопственост на државата.

(2) За секој склучен договор од став 1, носителите на јавен долг имаат обврска да го информираат Министерството за финансии во рок од пет работни дена.”

Член 5

Во членот 7 се додава нов став (2) кој гласи:

“(2) Цели на управувањето со јавниот долг се:

* финансирање на потребите на државата со најнизок можен трошок, на среден и долг рок, и со одржливо ниво на ризик;
* идентификација, следење и управување со ризиците на кои подлежи портфолиото на јавниот долг; и
* развој и одржување на ефикасен домашен финансиски пазар.”

Ставот (2) станува став (3)

Во ставот (3) кој станува став (4), се менува и гласи:

**“**Политиката за управување со јавен долг вклучува утврдување на:

* висината на износот (лимитот) на јавниот долг на среден рок;
* максималниот износ на ново задолжување во првата година за која се однесува фискалната стратегија и
* максималниот износ на новоиздадени државни гаранции во првата година за која се однесува фискалната стратегија.”

Ставот (4) се брише.

Член 6

Во членот 8 став (1), втората реченица се брише.

Ставот (3) се менува и гласи:

“Долгот на општините, општините во градот Скопје и градот Скопје и долгот на јавните претпријатија основани од државата или од општините, општините во градот Скопје и градот Скопје, како и трговските друштва кои се во целосна или во доминантна сопственост на државата и на општините, општините во градот Скопје и градот Скопје не претставува обврска на Буџетот на Република Македонија, освен во случаи кога се издава државна гаранција.”

Член 7

Во членот 11 став (1) се менува и гласи:

“Министерството за финансии во управувањето со јавниот долг, ги има следниве надлежности:

* го предлага изворот и структурата на задолжувањето за финансирање на буџетскиот дефицит;
* презема активности поврзани со редовно сервисирање на државниот долг;
* го следи редовното сервисирање на јавниот долг од страна на носителите на јавниот долг;
* презема мерки за наплата на побарувањата од носителите на јавниот долг во чие име е извршено плаќање по активирана гаранција, односно договор за заем;
* презема мерки во однос на лимитот на јавниот долг;
* подготвува годишен извештај за управување со јавниот долг;
* изготвува и објавува Календар на планирани емисии на државни хартии од вредност за тековната година;
* организира и врши издавање на државни хартии од вредност во име на Република Македонија;
* евидентира издавање на државни хартии од вредност, врши следење на трансакциите со државни хартии од вредност на секундарниот пазар и создава услови за развој на секундарниот пазар;
* утврдува критериуми за избор и избира овластени учесници на пазарот на државни хартии од вредност;
* презема активности за минимизирање на трошокот за сервисирање на државниот долг и издадените државни гаранции;
* презема активности за намалување на ризикот поврзан со структурата на јавниот долг и државните гаранции;
* употребува деривативни финансиски инструменти со цел за отстранување или намалување на финансиските ризици;
* ја следи состојбата на единствената трезорска сметка и управува со пласирањето на вишокот на средства на истата;
* ја следи состојбата на девизните сметки на државата кои се отворени и се водат во Народната банка на Република Македонија и управува со вишокот на средства на сметката на Министерството за финансии;
* склучува договори за реализирање на надлежностите утврдени со овој закон;
* учествува во постапката на задолжување на носителите на јавен долг; и
* дава препораки на носителите на јавниот долг по однос на условите за задолжување во случај на финансирање на проекти за кои е потребно задолжување.”

Во ставот (2), алинејата 6 се менува и гласи:

* “управува со пласманот на средства обезбедени со задолжување на Република Македонија,”

Ставот (5) се брише.

Член 8

Во членот 12 став (1), по алинејата 7 се додава нова алинеја 8 која гласи:

“- финансирање на превземени обврски од страна на општините, општините во градот Скопје и градот Скопје,”

Во ставот (2) алинејата 2 се брише.

Ставот (3) се брише.

Член 9

Во членот 13 во ставот (2) зборовите “што го сочинуваат државниот долг” се заменуваат со зборовите “од став (1) на овој член”

Член 10

Во членот 14 ставот (2) се менува и гласи:

“(2) Износот на потребните средства за долгорочните права на трошење се утврдува врз основа на преземените обврски по основа на склучени договори за заем, преземени обврски по основа на кофинансирање, одлуки за издавање на државни хартии од вредност и обврски по однос на членство на Република Македонија во меѓународни финансиски институции.”

**Член 11**

Во членот 16, се менува и гласи:

“Член 16

(1) Во име на Република Македонија, договор за заем склучува Владата на Република Македонија кој министерот за финансии го потпишува во името на Владата на Република Македонија.

(2) Постапката за задолжување носителите на законодавната, судската и извршната власт ја започнуваат со иницијатива за задолжување до Владата на Република Македонија која задолжително содржи мислење од Министерството за финансии.

(3) Постапката за задолжување јавните установи основани од Република Македонија и општините, општините во градот Скопје и градот Скопје ја започнуваат со согласност на Министерството за финансии.

(4) За добивање на согласноста од став (3) на овој член, јавните установи основани од Република Македонија и општините, општините во градот Скопје и градот Скопје до Министерството за финансии поднесуваат:

- Одлука за задолжување која задолжително треба да содржи износ и цел на задолжувањето;

- барање за задолжување коe содржи податоци за проектот и податоци за финансискиот капацитет на јавните установи основани од Република Македонија и на општините, општините во градот Скопје и градот Скопје.

(5) Во постапката за задолжување од ставови (2) и (3) на овој член задолжително учествуваат претставници од Министерството за финансии и други овластени претставници од Владата на Република Македонија.

(6) Носителите од ставови (2) и (3) од овој член склучуваат договор за заем, по донесување на посебен закон за секое ново задолжување кај странски заемодавачи.

(7) За секое ново задолжување на носителите од став (2) од овој член кај странски заемодавачи, Министерот за правда издава правно мислење за правната важност на договорт за заем.

(8) Носителите од ставови (2) и (3) од овој член склучуваат договор за заем, по донесување на одлука од Владата на Република Македонија, за секое ново задолжување кај домашни заемодавачи.

(9) Формата и содржината на барањето за задолжување од став (4) алинеја 2 на овој член ќе ги пропише министерот за финансии.”

**Член 12**

Членот 17 се менува и гласи:

“Член 17

(1) Владата на Република Македонија средствата обезбедени со договор за заем може да ги позајми само на носители на јавен долг (on-lending).

(2) Во случај на задолжување од став 1 на овој член општините, општините во Градот Скопје и Градот Скопје започнуваат постапка за задолжување кај државата согласно член 16 од овој закон, а јавните претпријатија основани од државата или од општините, општините во градот Скопје и градот Скопје, како и трговските друштва кои се во целосна или во доминантна сопственост на државата или на општините, општините во градот Скопје и градот Скопје започнуваат постапка за задолжување кај државата согласно член 25-a и 25-б од овој закон.

(3) Министерот за финансии склучува договор за заем со носителите на јавен долг, во кој се дефинираат условите под кои се позајмуваат средствата од заемот.

(4) Во случај кога носителите на јавен долг нема да извршат навремено плаќање на обврските кои произлегуваат од договорот од став 3 на овој член, Министерството за финансии има право на наплата на побарувањето кое вклучува главнина, камата, казнена камата и други трошоци.

(5) Доколку заемот е доделен на општина, општина во градот Скопје, градот Скопје, јавно претпријатие основано од општините, општините во градот Скопје и градот Скопје, како и трговско друштво кое е во целосна или во доминантна сопственост на општините, општините во градот Скопје и градот Скопје, Министерството за финансии за наплата на побарувањето од ставот (4) на овој член, има право:

* да насочи средства од буџетската сметка на општината на сметката на Буџетот на Република Македонија, до износ потребен за наплата на побарувањето и/или
* да задржи дел од дотациите кои треба да се распределат на општината, до износ потребен за наплата на побарувањето.

(6) Министерот за финансии има право на преземање дополнителни мерки за наплата на износот од ставот (4) на овој член предвидени во договорот од став (3) на овој член, како и други мерки во согласност со закон.”

Член 13

Во членот 18 ставот (4) се менува и гласи:

“Државните хартии од вредност во име на Република Македонија, на домашниот финансиски пазар ги издава Министерството за финансии врз основа на одлука на Владата на Република Македонија, со која се утврдува максималниот износ на ново задолжување преку државни хартии од вредност.”

По ставот (4) се додаваат два нови става (5) и (6) кои гласат:

“(5) Државните хартии од вредност во име на Република Македонија, на меѓународниот финансиски пазар ги издава Министерството за финансии врз основа на одлука на Владата на Република Македонија, со која се утврдува максималниот износ на ново задолжување преку државни хартии од вредност.

(6) Министерот за правда издава правно мислење за правната важност на издавањето на хартии од вредност на меѓународниот финансиски пазар. ”

Во ставот (5) кој станува став (7) по зборовите “државните хартии од вредност” се додаваат зборовите:”на домашниот финансиски пазар”

Ставовите (6) и (7) стануваат ставови (8) и (9).

Член 14

По членот 20 се додава нов наслов и нов член 20-а, кои гласат:

“Задолжување со издавање на хартии од вредност од општините, општините во градот Скопје и градот Скопје

Член 20-а

(1) Постапката за задолжување со издавање на хартии од вредност, општините, општините во градот Скопје и градот Скопје ја започнуваат со согласност на Министерството за финансии.

(2) За добивање на согласноста од став (1) на овој член, општините, општините во градот Скопје и градот Скопје до Министерството за финансии поднесуваат:

* Одлука за задолжување која задолжително треба да содржи износ и цел на задолжувањето; и
* барање за задолжување коe содржи податоци за проектот и податоци за финансискиот капацитет на општините, општините во градот Скопје и градот Скопје од член 16 од овој закон.

(3) Во постапката за задолжување задолжително учествуваат претставници од Министерството за финансии и други овластени претставници од Владата на Република Македонија.

(4) За задолжување на општините, општините во градот Скопје и градот Скопје преку издавање на хартии од вредност на домашен финансиски пазар, Владата на Република Македонија донесува одлука со која се одобрува максималниот износ на ново задолжување на општината, општината во градот Скопје и градот Скопје преку издавање на хартии од вредност, по донесувањето на актот за одобрување на емисијата на хартии од вредност од страна на Комисијата за хартии од вредност.

(5) За задолжување на општините, општините во градот Скопје и градот Скопје преку издавање на хартии од вредност на меѓународен финансиски пазар, Владата на Република Македонија донесува одлука со која се одобрува максималниот износ на ново задолжување на општината, општината во градот Скопје и градот Скопје преку издавање на хартии од вредност, по донесувањето на актот за одобрување на емисијата на хартии од вредност од страна на надлежното регулаторно тело.

**Член 15**

Насловот пред член 21 се менува и гласи:

“Државни гаранции”

**Член 16**

Во член 21 се додава нов став (1) кој гласи:

“(1) Во име на Република Македонија, Владата на Република Македонија може да издаде државна гаранција при задолжување на носителите на јавен долг.”

Во ставот (1) кој станува став (2), алинејата 2 се брише.

Ставот (2) се брише.

**Член 17**

Во член 22 став (1) се менува и гласи:

“Носителите на јавниот долг започнуваат постапка за задолжување обезбедена со државна гаранција согласно член 16, 20-а и 25 од овој закон.”

Ставот (2) се брише.

Во ставовите (3) и (4) кои стануваат ставови (2) и (3), по зборовите “Во име на” се додаваат зборовите “Владата на”.

По ставот (3) се додава нов став (4) кој гласи:

“(4) Министерот за правда издава правно мислење за правната важност на издадената гаранција од став (2) од овој член.”

Ставовите (5), (6) и (7) се бришат.

**Член 18**

Членот 23 се менува и гласи:

“Член 23

(1) Сервисирањето на долгот гарантиран од Република Македонија и/или плаќањето на другите трошоци ги врши носителот на јавниот долг во чие име е издадена државна гаранција.

(2) Доколку носителот на јавниот долг, во чие име е издадена државна гаранција, не изврши сервисирање на долгот и/или не го изврши плаќањето на другите трошоци од ставот (1) на овој член на датумот на нивното достасување, Министерството за финансии, во име на Република Македонија, врши плаќање на пристигнатата обврска по основ на државна гаранција.

(3) Во случај Министерството за финансии, во име на Република Македонија, да изврши плаќање на обврската по државна гаранција, Министерството за финансии има право на наплата на побарувањето кое вклучува главнина, камата, казнена камата и други трошоци настанати заради неможност на носителот на јавниот долг во чие име е издадена државната гаранција да изврши сервисирање на долгот и/или другите трошоци од ставот (1) на овој член на датумот на нивното достасување.

(4) Носителот на јавниот долг, во чие име е издадена државна гаранција, е должен во рокот предвиден со договорите од членот 22 ставови (2) и (3) на овој закон, средствата кои се платени по основ на државна гаранција од страна на Министерството за финансии, да ги уплати во корист на сметката на Буџетот на Република Македонија.

(5) Обврската од став (4) на овој член е безусловна и неотповиклива.

(6) Доколку носителот на јавниот долг во чие име е издадена државна гаранција, е општина, општина во градот Скопје и градот Скопје, јавно претпријатие основано од општините, општините во градот Скопје и градот Скопје, како и трговско друштво кое е во целосна или во доминантна сопственост на општините, општините во градот Скопје и градот Скопје, Министерството за финансии, за наплата на побарувањето од ставот (3) на овој член, има право:

* да насочи средства од буџетската сметка на општината, општината во градот Скопје и градот Скопје на сметката на Буџетот на Република Македонија, до износ потребен за наплата на побарувањето и/или
* да задржи дел од дотациите кои треба да се распределат на општината, општината во градот Скопје и градот Скопје, до износ потребен за наплата на побарувањето.

(7) Министерот за финансии има право на преземање дополнителни мерки за наплата на износот од ставот (3) на овој член предвидени во договорот за обезбедување од членот 22 став (2) и (3) на овој закон.”

Член 19

Во член 24-а во став (1) зборовите “Јавните претпријатија и трговските друштва кои се во целосна или доминантна сопственост на државата” се менуваат со зборовите “Јавните претпријатија основани од државата, како и трговските друштва кои се во целосна или во доминантна сопственост на државата”.

Во истиот член во став (2) зборовите “јавните претпријатија формирани од општините, општините во градот Скопје и градот Скопје” се заменуваат со зборовите “јавните претпријатија основани од општините, општините во градот Скопје и градот Скопје, како и трговските друштва кои се во целосна или во доминантна сопственост на општините, општините во градот Скопје и градот Скопје”.

Член 20

По член 24-а се додава нов член 24-б кој гласи:

“Член 24-б

Доколку носителот на јавен долг има ненамирени обврски кон државата по основ на државна гаранција или заем, истиот не може да добие согласност за ново задолжување согласно овој закон, се до моментот на регулирање на пристигнатата обврска.”

Член 21

Пред член 25 се додава наслов и членот се менува и гласи:

“Долг со државна гаранција

Член 25

(1) Јавното претпријатие основано од државата или од општините, општините во градот Скопје и градот Скопје, како и трговското друштво кое е во целосна или во доминантна сопственост на државата или на општините, општините во градот Скопје и градот Скопје може долгорочно да се задолжува со издавање на државна гаранција за:

* финансирање на капитални проекти и инвестиции,
* рефинансирање на долговите настанати по основ на задолжување од алинејата 1 на овој став,
* финансирање на превземени обврски и
* заштита и отстранување на последици предизвикани од природни непогоди и од еколошки катастрофи.

(2) Постапката за задолжување со издавање на државна гаранција јавното претпријатие основано од државата или од општините, општините во градот Скопје и градот Скопје, како и трговското друштво кое е во целосна или во доминантна сопственост на државата или на општините, општините во градот Скопје и градот Скопје ја започнува со согласност на Министерството за финансии.

(3) За добивање на согласноста од став (2) на овој член, јавното претпријатие основано од државата или од општините, општините во градот Скопје и градот Скопје, како и трговското друштво кое е во целосна или во доминантна сопственост на државата или на општините, општините во градот Скопје и градот Скопје до Министерството за финансии поднесува:

* Одлука за задолжување која задолжително треба да содржи износ и цел на задолжувањето; и
* барање за задолжување со издавање на државна гаранција коe содржи податоци за проектот и податоци за финансискиот капацитет на јавното претпријатие основано од државата или од општините, општините во градот Скопје и градот Скопје, како и трговското друштво кое е во целосна или во доминантна сопственост на државата или на општините, општините во градот Скопје и градот Скопје.

(4) Формата и содржината на барањето за задолжување со издавање на државна гаранција од став (3) алинеја 2 на овој член ќе ги пропише министерот за финансии.

(5)Во постапката за задолжување со издавање на државна гаранција задолжително учествуваат претставници од Министерството за финансии и други овластени претставници од Владата на Република Македонија.

(6) Договорот за заем се склучува по донесување на посебен закон за секое задолжување со издавање на државна гаранција кај странски заемодавачи, односно по донесување на одлука од Владата на Република Македонија за секое задолжување со издавање на државна гаранција кај домашни заемодавачи.

(7) Сервисирањето на заемот и плаќањето на другите трошоци настанати со задолжување на јавните претпријатија основани од државата или од општините, општините во градот Скопје и градот Скопје, како и трговските друштва кои се во целосна или во доминантна сопственост на државата или на општините, општините во градот Скопје и градот Скопје , го вршат јавните претпријатија основани од државата или од општините, општините во градот Скопје и градот Скопје, како и трговските друштва кои се во целосна или во доминантна сопственост на државата или на општините, општините во градот Скопје и градот Скопје. “

Член 22

По членот 25 се додаваатдва нови наслови и два нови члена 25-а и 25-б, кои гласат:

“Долг без државна гаранција

Член 25-а

(1) Јавното претпријатие основано од општините, општините во градот Скопје и градот Скопје, како и трговското друштво кое е во целосна или во доминантна сопственост на општините, општините во градот Скопје и градот Скопје, може долгорочно да се задолжува без издавање на државна гаранција за:

* финансирање на капитални проекти и инвестиции,
* рефинансирање на долговите настанати по основ на задолжување од алинејата 1 на овој став,
* финансирање на превземени обврски и
* заштита и отстранување на последици предизвикани од природни непогоди и од еколошки катастрофи.

(2) Постапката за задолжување без издавање на државна гаранција јавното претпријатие основано од општините, општините во градот Скопје и градот Скопје, како и трговското друштво кое е во целосна или во доминантна сопственост на општините, општините во градот Скопје и градот Скопје, ја започнува со согласност на Министерството за финансии.

(3) За добивање на согласноста од став (2) на овој член, јавното претпријатие основано од општините, општините во градот Скопје и градот Скопје, како и трговското друштво кое е во целосна или во доминантна сопственост на општините, општините во градот Скопје и градот Скопје, до Министерството за финансии поднесува:

* Одлука за задолжување која задолжително треба да содржи износ и цел на задолжувањето; и
* барање за задолжување без издавање на државна гаранција коe содржи податоци за проектот и податоци за финансискиот капацитет на јавното претпријатие основано од општините, општините во градот Скопје и градот Скопје, како и трговското друштво кое е во целосна или во доминантна сопственост на општините, општините во градот Скопје и градот Скопје.

(4) Формата и содржината на барањето за задолжување од став (3) алинеја 2 на овој член ќе ги пропише министерот за финансии.

(5) Сервисирањето на заемот и плаќањето на другите трошоци настанати со задолжување на јавните претпријатија основани од општините, општините во градот Скопје и градот Скопје, како и трговските друштва кои се во целосна или во доминантна сопственост на општините, општините во градот Скопје и градот Скопје, го вршат јавните претпријатија основани од општините, општините во градот Скопје и градот Скопје, како и трговските друштва кои се во целосна или во доминантна сопственост на општините, општините во градот Скопје и градот Скопје.

Долг кај државата (on-lending)

Член 25-б

(1) Постапка за задолжување кај државата јавното претпријатие основано од државата, како и трговското друштво кое е во целосна или во доминантна сопственост на државата започнува со согласност на Министерството за финансии.

(2) За добивање на согласноста од став (1) на овој член, јавното претпријатие основано од државата, како и трговското друштво кое е во целосна или во доминантна сопственост на државата, до Министерството за финансии поднесува:

* Одлука за задолжување која задолжително треба да содржи износ и цел на задолжувањето; и
* барање за задолжување коe содржи податоци за проектот и податоци за финансискиот капацитет на јавното претпријатие основано од државата, како и трговското друштво кое е во целосна или во доминантна сопственост на државата.

(3) Формата и содржината на барањето за задолжување од став (2) алинеја 2 на овој член ќе ги пропише министерот за финансии.

(4) Сервисирањето на заемот и плаќањето на другите трошоци настанати со задолжување на јавните претпријатија основани од државата, како и трговските друштва кои се во целосна или во доминантна сопственост на државата, го вршат јавните претпријатија основани од државата, како и трговските друштва кои се во целосна или во доминантна сопственост на државата.”

Член 23

Во членот 26 се додава во став (2) бројот “15” се заменува со бројот “30”.

Во ставот (3) зборовите “јавните претпријатија кои се основани од општините, односно од градот Скопје” се заменуваат со зборовите “јавните претпријатија основани од општините, општините во градот Скопје и градот Скопје, како и трговските друштва кои се во целосна или во доминантна сопственост на oпштините, општините во градот Скопје и градот Скопје”.

Член 24

Во членот 27 ставот (1) се брише.

Ставот (2) станува став (1).

Ставот (3) се брише, а ставот (4) кој станува став (2) се менува и гласи:

“(2) Податоците за јавниот долг, Министерството за финансии ги објавува на својата веб страница и во Билтенот на Министерството за финансии.”

**Член 25**

Во членот 28 во ставот (1) алинеја 2 зборовите “став (3)” се заменува со зборовите “став (4)”

**Член 26**

Во членот 28-а во ставот (1) алинеја 1 по зборовите “25” се додаваат зборовите “25-а и 25-б”, и во алинеја 2 по зборовите “24-а” се додаваат зборовите “и 24-б”

**Член 27**

Во членот 29 во ставот (1) алинеја 2 зборовите “членови 16, став (2) и 25 став (1)” се заменуваат со зборовите “членови 16 и 20-а”.

Во алинеја 3 бројот “(3)” се менува со бројот “(4)”.

Во алинеја 4 зборовите “по денот на донесувањето на одлука за распишување на избори (член 24а)” се заменуваат со зборовите “спротивно на членовите 24-а и 24-б од овој закон.”

Член 28

Постапките за задолжување и постапките за издавањето, сервисирање, правото на наплата и престанокот на државни гаранции започнати пред денот на влегувањето во сила на овој закон ќе продолжат согласно со одредбите на овој закон.

**Член 29**

Се овластува Законодавно-правната комисија на Собранието на Република Македонија да утврди пречистен текст на Законот за јавен долг.

**Член 30**

Овој закон влегува во сила осмиот ден од денот на објавувањето во „Службен весник на Република Македонија”

ОБРАЗЛОЖЕНИЕ НА ПРЕДЛОГОТ НА ЗАКОН ЗА ЈАВЕН ДОЛГ

1. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ ЗАКОНОТ

Ефикасното управување со јавниот долг е од суштинско значење и подразбира намалување на ризикот при концепирање на структурата и политиката за управување со долгот, со цел избегнување на евентуалната неможност за редовно и навремено сервисирање на долгот. Основната цел е да се обезбедат неопходните средства за финансирање на буџетскиот дефицит, особено средства за проектно финансирање, без притоа да се предизвика неоправдано зголемување на долгот до ниво кое може да ја загрози стабилноста на економијата и економскиот раст на државата. Квалитетното управување со долгот покрај останатото, е детерминирано од институционалната рамка и капацитетот за поставување и спроведување на политиката за управување со јавен долг. Тоа подразбира јасно дефинирање на целите на управувањето со јавниот долг, јасно дефинирани надлежности на државните институции кои учествуваат во целокупниот процес на задолжувањето, а особено надлежноста и поставеноста на Министерството за финансии, координацијата помеѓу државните институции кои учествуваат во процесот на задолжување и утврдување на инструментите за создавање на долг, со посебен акцент на случаите и намените за нивно користење.

Управувањето со јавниот долг се уредува со Законот за јавен долг донесен во 2005 година, и неговите подоцнежни измени во 2008 и 2011 година.

Во рамките на секојдневното работење и применување на Законот, Министерството за финансии наиде на бројни недоречености и недоследности на постојните одредби од законот, потешкотии при нивната примена во пракса, при што се покажа дека е неопходно нивно подобрување.

Со предлог измената се менува опфатот на јавниот долг во насока на тоа што јавниот долг се дефинира како збир на државниот долг и долгот на јавните претпријатија основани од државата или од општините, општините во градот Скопје и градот Скопје, како и трговските друштва кои се во целосна или во доминантна сопственост на државата или на општините, општините во градот Скопје и градот Скопје, за кои државата има издадено државна гаранција. Во таа насока, при задолжување без државна гаранција јавните претпријатија и трговски друштва кои се во целосна или доминантна сопственост на државата се исклучуваат од постапката за задолжување согласно овој Закон од причина што со задолжувањето без издавање на државна гаранција не се креираат директни фискални импликации и потенцијални обврски во Буџетот на Република Македонија. Јавните претпријатија и трговски друштва кои се во целосна или доминантна сопственост на општините, општините во Градот Скопје и Градот Скопје подлежат на постапката за задолжување бидејќи согласно Законот за финансирање на единиците за локална самоуправа нивниот долг го гарантира општината од која се основани истите и претставува нејзина потенцијална обврска.

Со предлог измената на законот, долгот на НБРМ се исклучува од опфатот на јавниот долг. Во рамките на практичната примената на законот се покажа дека долгот на НБРМ како дел од опфатот на долгот само за статистички цели, креира одредени забуни во информирањето на податоците на долгот. НБРМ е централна банка, која како носител на монетарната власт има уставни и законски ингеренции за спроведување на монетарната политика и одржување на стабилен курс на денарот. Оттука, НБРМ создава долг со цел спроведување на монетарната политика, која не смее да биде под влијание на фискалната политика која ја спроведува Министерството за финансии. Имајќи го предвид претходното, долгот на НБРМ не треба да биде дел од јавниот долг на државата.

Воедно, од постапката за задолжување се исклучува краткорочното задолжување на АД МБПР за ликвидносни потреби. Потребата за краткорочно задолжување на АД МБПР произлегува од аспект на управување со активата и пасивата на банката, и нејзините ликвидносни потреби. Во случаите кога АД МБПР нема да ги наплати побарувањата на клиентите на датумот на достасување, при што очекуваната и договорената рочност на банката нема да се поистоветуваат, банката би имала потреба да се јави како учесник на меѓубанкарскиот пазар на пари заради краткорочно задолжување со рок од еден до три месеци, но не повеќе од една година. Дополнително, на АД МБПР соодветно се применуваат одредбите од Законот за банки, што подразбира дека Народната банка на Република Македонија врши банкарска супервизија над работењето на АД МБПР. Од тие причини, Законот предвидува исклучок од постапката за краткорочно задолжување за АД МБПР, со цел олеснување на нејзиното функционирање како банка.

Со цел ефикасно управување со јавниот долг, законот предвидува обврска за Министерството за финансии да утврдува политика за управување со јавниот долг со која ќе се овозможи финансирање на потребите на државата со најнизок можен трошок, на среден и долг рок, и со одржливо ниво на ризик. Притоа од особена важност е во законот да бидат таксативно наброени целите кои треба да се постигнат при управувањето со долгот, што претставува и препорака од странските консултанти и техничките мисии на Светска банка и ММФ.

Со измената се доуредува постапката за задолжување на носителите на јавен долг во насока на нивно идентификување во самата постапка, и чекорите кои ги следат. Во овој дел на законот не се вршат суштински измени кои би влијаеле на текот на постапките за задолжување на носителите на јавен долг, туку се врши допрецизирање на истите во насока на пропишување на некои фази од постапката кои во пракса се применуваа, а во текстот на постојниот закон се недоволно јасно утврдени со што се предизвикуваа потешкотии во нивната практична примена. Во однос на постапката за издавање на хартии од вредност од страна на општините, како еден од инструментите за создавање на долг, постојниот Закон за јавен долг останува недоречен во однос на завршувањето на постапката. Со измената се овозможува еднаков третман и со државните хартии од вредност, односно финално одобрување на задолжувањето од страна на Владата на Република Македонија со донесување на одлука за одобрување на максималниот износ на задолжување.

Дополнително се вршат измени во целите и намените на државниот долг како и во делот на известувањата за долгот, при што се врши усогласување на овој закон со Законот за финансирање на единиците на локалната самоуправа. Притоа се утврдува обврска за Министерството за финансии на својата веб страна да објавува податоци за јавниот долг на Република Македонија.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Предложените одредби во Законот за измена и дополнување на Законот за јавен долг се меѓусебно поврзани со законските прописи кои го регулираат финансирањето на носителите на јавен долг кои како такви се пропишани со Законот за јавен долг. Притоа претставуваат конзистентно решение со кое законите меѓусебно не си противречат, туку се надоврзуваат и се дополнуваат.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со донесување на Законот за измена и дополнување на Законот за јавен долг ќе се овозможи подобрување на законските одредби за кои Министерството за финансии во рамките на секојдневното работење утврди дека се нецелосно применливи во пракса при што е неопходно нивно подобрување и доуредување.

ЧЛЕНОВИ ОД ЗАКОНОТ ЗА ЈАВЕН ДОЛГ КОИ СЕ МЕНУВААТ СО ЗАКОНОТ ЗА ИЗМЕНА И ДОПОЛНУВАЊЕ НА ЗАКОНОТ ЗА ЈАВЕН ДОЛГ

**Член 2**

Одделни поими употребени во овој закон го имаат следново значење:

**1.** **Државен долг** е збир на финансиски обврски создадени со задолжување на Република Македонија, јавните установи основани од Република Македонија и општините, општините во градот Скопје и градот Скопје не вклучувајќи го долгот на јавните претпријатија и трговските друштва кои се во целосна или во доминантна сопственост на државата, општините, општините во градот Скопје и градот Скопје и на Народната банка на Република Македонија;

**2. Јавен долг** е државниот долг и долгот на јавните претпријатија и трговски друштва кои се во целосна или доминантна сопственост на државата, општините, општините во градот Скопје и градот Скопје и на Народната банка на Република Македонија;

**3. Носители на јавен долг** се Владата на Република Македонија, јавните установи основани од Република Македонија, општините, општините во градот Скопје и градот Скопје, јавните претпријатија и трговските друштва кои се во целосна или во доминантна сопственост на државата општините, општините во градот Скопје и градот Скопје, и Народната банка на Република Македонија;

**4. Задолжување** е постапка за создавање на финансиски обврски со склучување на договор за заем и/или издавање на државни хартии од вредност;

**5. Долгот на Народната банка на Република Македонија** се сите финансиски обврски создадени за спроведување на монетарната политика, за поддршка на билансот на плаќање, како и други финансиски обврски настанати по основ на договор за заем;

**6. Краткорочно задолжување** е задолжување со рок на достасување до една година;

**7. Долгорочно задолжување** е задолжување со рок на достасување од една година и подолг од една година;

**8. Сервисирање на долг** се сите плаќања по основа на достасана камата и главнина кои произлегуваат од долг, како и сите други плаќања по настанати трошоци согласно со условите под кои е настанат долгот;

**9. Рефинансирање** е задолжување заради обезбедување на средства за плаќање на постоен јавен долг;

**10. Репрограмирање** е менување на условите и/или на структурата на постоен јавен долг, без создавање на ново задолжување;

**11. Државна гаранција** е потенцијална обврска за плаќање преземена од Република Македонија во име на носителот на јавен долг за чија сметка е издадена гаранцијата; и

**12. Агент** е финансиска институција од земјата или од странство која во име и за сметка на Министерството за финансии може да извршува определени работи утврдени со овој закон.

**Член 4**

(1) Задолжувањето на општините, јавните претпријатија и трговските друштва кои се во целосна или во доминантна сопственост на општините се врши во согласност со овој закон и со Законот за финансирање на единиците на локалната самоуправа.

(2) Задолжувањето на општините во градот Скопје, градот Скопје, јавните претпријатија и трговските друштва кои се во целосна или во доминантна сопственост на општините во градот Скопје и градот Скопје се врши во согласност со овој закон, Законот за финансирање на единиците на локалната самоуправа и со Законот за градот Скопје.

(3) Начинот и постапката за задолжувањето на општините, јавните претпријатија и трговските друштва кои се во целосна или доминантна сопственост на државата, општините, општините во градот Скопје и градот Скопје, поблиску ги пропишува Владата на Република Македонија.

(4) Сервисирањето на обврските настанати со задолжување на општините, општините во градот Скопје и градот Скопје го вршат општините, општините во градот Скопје и градот Скопје.

(5) Во случај кога Република Македонија се задолжува и им ги отстапува на користење средствата на општините, општините во градот Скопје и градот Скопје со позајмување преку државата (он-лендинг), сервисирањето на обврските го врши општината, општината во градот Скопје и градот Скопје кои се крајни корисници на средствата добиени со задолжување на Република Македонија.

(6) Во случај кога Министерството за финансии, во име на општината, општината во градот Скопје и градот Скопје, ќе изврши сервисирање на обврската од ставот (4) на овој член, Министерството за финансии има право на наплата на побарувањето кое вклучува главнина, камата, затезна камата и други трошоци настанати заради неможност на општината, општината во градот Скопје и градот Скопје како краен корисник на задолжувањето, да изврши сервисирање на обврската на датумот на пристигнување.

(7) Доколку општините, општините во градот Скопје и градот Скопје не извршат плаќање на побарувањето од ставот (5) од овој член кон Министерството за финансии, Министерството за финансии има право:

* да насочи средства од буџетската сметка на општината, општината во градот Скопје и градот Скопје на сметката на Буџетот на Република Македонија, до износ потребен за наплата на побарувањето и/или
* да задржи дел од дотациите кои треба да се распределат на општината, општината во градот Скопје и градот Скопје, до износ потребен за наплата на побарувањето.

**Член 5**

* (1) Долгот на Народната банка на Република Македонија претставува јавен долг.
* (2) Народната банка на Република Македонија е носител на јавен долг за кој не важат критериумите и постапките за задолжување пропишани со овој закон.
* (3) Долгот на Народната банка на Република Македонија се користи само за статистички цели.

**Член 6-а**

* (1) Постапката за задолжување пропишана со овој закон не се однесува на носителите на јавен долг при отворање на акредитиви, издавање на банкарски гаранции и/или обезбедување на финансиски лизинг.
* (2) За секој договор за отворање на акредитив, издавање на банкарска гаранција и/или обезбедување на финансиски лизинг, носителите на јавен долг имаат обврска да го информираат Министерството за финансии во рок од пет работни дена.

**Член 7**

(1) Управувањето со јавен долг претставува збир на мерки и активности кои Министерството за финансии ги презема во рамки на надлежностите определени со овој или друг закон.

(2) Политиката на управување со јавен долг се утврдува за период од три години и претставува дел од фискалната стратегија на Министерството за финансии.

(3) Политиката за управување со јавен долг вклучува:

* утврдување на висината на износот (лимитот) на јавниот долг на среден рок;
* утврдување на висината на износот (лимитот) на државните гаранции на среден рок;
* максималниот износ на ново задолжување во тековната година;
* максималниот износ на новоиздадени државни гаранции во тековната година;
* идентификација, следење и управување со ризиците на кои подлежи портфолиото на на јавниот долг;
* финансирање на потребите на државата со најнизок можен трошок, на среден и долг рок, и со одржливо ниво на ризик; и
* развој и одржување на ефикасен домашен финансиски пазар.

(4) Долгот на Народна банка на Република Македонија не претставува дел од политиката на управување со јавен долг од ставот (3) на овој член.

**Член 8**

(1) Лимитот на јавниот долг се утврдува врз основа на односот на јавниот долг и бруто домашниот производ. Лимитот на јавниот долг не се однесува на долгот на Народната банка на Република Македонија.

(2) Износот на јавниот долг што е деноминиран во странска валута се пресметува во денари по средниот курс на валутата од официјалната курсна листа на Народната банка на Република Македонија што важи на денот на пресметката.

(3) Долгот на општините, општините во градот Скопје и градот Скопје, на јавните претпријатија и на трговските друштва кои се во целосна или во доминантна сопственост на државата, општините, општините во градот Скопје и градот Скопје и долгот на Народната банка на Република Македонија влегува во пресметката на јавниот долг, но не претставува обврска на Буџетот на Република Македонија, освен во случаи кога се издава државна гаранција.

**Член 11**

(1) Министерството за финансии, во управувањето со јавниот долг, ги има следниве надлежности:

* подготвува годишен извештај за управување со јавниот долг,
* го предлага изворот и структурата на задолжувањето за финансирање на буџетскиот дефицит,
* презема активности поврзани со редовно сервисирање на државниот долг,
* го следи редовното сервисирање на јавниот долг од страна на носителите на јавниот долг,
* презема мерки за наплата на побарувањата од носителите на јавниот долг во чие име е извршено плаќање по активирана гаранција односно договор за заем,
* презема мерки во однос на лимитот на јавниот долг,
* изготвува и објавува Календар на планирани емисии на државни хартии од вредност за тековната година,
* организира и врши издавање на државни хартии од вредност во име на Република Македонија,
* евидентира издавање на државни хартии од вредност, врши следење на трансакциите со државни хартии од вредност на секундарниот пазар и создава услови за развој на секундарниот пазар,
* утврдува критериуми за избор на овластени учесници на пазарот на државни хартии од вредност,
* презема активности за минимизирање на трошокот за сервисирање на државниот долг и издадените државни гаранции,
* презема активности за намалување на ризикот поврзан со структурата на јавниот долг и државните гаранции,
* употребува финансиски деривативи со цел за отстранување или намалување на финансиските ризици,
* ја следи состојбата на единствената трезорска сметка и управува со пласирањето на вишокот на средства на истата,
* ја следи состојбата на девизните сметки на државата кои се отворени и се водат во Народната банка на Република Македонија и управува со вишокот на средства на сметката на Министерството за финансии,
* склучува договори за реализирање на надлежностите утврдени со овој закон,
* посредува во постапката на задолжување на носителите на јавен долг,
* дава препораки на носителите на јавниот долг по однос на условите за задолжување во случај на финансирање на проекти за кои е потребно задолжување, и
* избира овластени учесници на пазарот на државни хартии од вредност.

(2) Министерството за финансии во управувањето со јавниот долг ги има и следниве надлежности, кои може да ги пренесе на Агент:

* води Регистар за јавниот долг,
* води Регистар за издадените државни гаранции,
* води Регистар на сопственици на државните хартии од вредност,
* спроведува активности кои се однесуваат на примарниот пазар на државни хартии од вредност,
* контролира дали овластените учесници на пазарот на државни хартии од вредност ги исполнуваат критериумите за оцена и избор на овластени учесници на пазарот на државни хартии од вредност,
* подготвува информации за финансиската состојба на овластените учесници на пазарот на државни хартии од вредност,
* управува со девизните сметки на државата, и
* управува со репласманот на средствата од револвинг фондовите создадени преку задолжување на Република Македонија.

(3) Содржината, начинот на водење и користењето на податоци од Регистарот за јавниот долг и од Регистарот за издадените државни гаранции ги пропишува министерот за финансии.

(4) Надлежностите од ставот (2) на овој член, Министерството за финансии ги пренесува на Агентот со склучување на Договор за агент.

(5) За пренесените надлежности од ставот (2) на овој член Министерството за финансии ја информира јавноста.

**Член 12**

(1) Државниот долг се создава и користи за:

* финансирање на проекти и инвестиции,
* поддршка на платниот биланс на земјата,
* поддршка на девизните резерви на Република Македонија,
* поттикнување на развојот на финансиските пазари во Република Македонија,
* финансирање на буџетскиот дефицит,
* привремено финансирање на ликвидноста поврзана со готовински текови,
* рефинансирање на државниот долг,
* плаќање по основа на издадени државни гаранции и
* заштита или отстранување на ефектите предизвикани од природни непогоди и од еколошки катастрофи.

(2) Проектите предложени за финансирање од ставот (1) алинеја 1 на овој член, треба да ги исполнат следниве критериуми:

* усогласеност со стратешките документи на Владата на Република Македонија,
* оправданост на намената за која се користат средствата за вршење на јавна функција и
* носителите на јавниот долг да обезбедат средства за кофинансирање заради непречена реализација на проектот.

(3) Проектите предложени за финансирање од ставот (1) алинеја 1 на овој член, ќе имаат предност доколку го исполнат критериумот за солвентност на носителот на јавниот долг кој го предлага проектот.

**Член 13**

(1) Побарувањата на доверителите по државниот долг претставуваат приоритетна обврска на Буџетот на Република Македонија за редовно сервисирање со исклучок на долгот на општините, општините во градот Скопје и градот Скопје.

(2) Сите финансиски обврски што го сочинуваат државниот долг имаат еднаков третман.

**Член 14**

(1) Во Буџетот на Република Македонија се утврдуваат и долгорочните права за трошење во наредните фискални години.

(2) Износот на потребните средства за долгорочните права на трошење се утврдува врз основа на преземените обврски по основа на склучени договори, преземени обврски по основа на кофинансирање, договори за задолжување, одлуки за емисии на државни хартии од вредност и обврски по однос на стекнато членство на Република Македонија во меѓународни финансиски институции.

**Член 16**

(1) Во име на Република Македонија, договор за заем склучува Владата на Република Македонија кој министерот за финансии го потпишува во името на Владата на Република Македонија.

(2) Иницијатива за поведување на преговори за задолжување, носителите на законодавната, судската, извршната власт, јавните установи основани од Република Македонија и општините, општините во градот Скопје и градот Скопје започнуваат по претходна согласност на Министерството за финансии.

(3) Иницијативата од став (2), за јавните установи основани од Република Македонија и општините, општините во градот Скопје и градот Скопје треба да содржи:

* Одлука за задолжување која задолжително треба да содржи износ и цел на задолжувањето;
* барање за задолжување коe содржи податоци за проектот и податоци за финансискиот капацитет на јавните установи основани од Република Македонија и на општините, општините во градот Скопје и градот Скопје.

(4) Во преговорите од став (2) на овој член задолжително учествуваат претставници од Министерството за финансии и други овластени претставници од Владата на Република Македонија.

(5) Носителите од став (2) од овој член склучуваат договор за заем, по донесување на посебен закон за секое ново задолжување кај странски заемодавачи.

(6) Носителите од став (2) од овој член склучуваат договор за заем, по донесување на одлука од Владата на Република Македонија, за секое ново задолжување кај домашни заемодавачи.

(7) Формата и содржината на барањето за задолжување од став (3) алинеја 2 на овој член ќе ги пропише министерот за финансии.

**Член 17**

(1) Во случај кога договорот за заем предвидува позајмување преку државата (on- lending), добиениот заем може да биде доделен на носители на јавниот долг или на комерцијални банки регистрирани во Република Македонија.

(2) Министерот за финансии во име на Владата на Република Македонија, склучува договор со субјектите од ставот (1) на овој член, во кој се дефинираат условите под кои средствата се отстапуваат на користење.

(3) Владата на Република Македонија ги пропишува критериумите за избор на субјектите од ставот (1) на овој член.

**Член 18**

(1) Задолжувањето со издавање на државни хартии од вредност се врши со емисија на краткорочни и долгорочни хартии од вредност.

(2) Државните хартии од вредност можат да гласат во домашна валута со или без девизна клаузула или во странска валута.

(3) Државните хартии од вредност можат да се емитуваат на домашен или на меѓународен пазар на капитал.

(4) Државните хартии од вредност, во име на Република Македонија, ги издава Министерството за финансии врз основа на претходно донесена годишна одлука од Владата на Република Македонија, со која се утврдува максималниот износ на ново задолжување преку државните хартии од вредност.

(5) Начинот и постапката за издавање и исплата на државните хартии од вредност ги пропишува министерот за финансии.

(6) Изборот на институција за порамнување и утврдување на примарната емисија на државни хартии од вредност го врши министерот за финансии.

(7) Министерот за финансии склучува договори со овластени учесници на пазарот на државни хартии од вредност.

**Член 21**

(1) Проектите за чие финансирање се бара издавање на државна гаранција потребно е да ги исполнат следниве критериуми:

* усогласеност со стратешките документи на Владата на Република Македонија,
* оправданост на намената за која се користат средствата за извршување на јавната функција, и
* обезбедени средства за кофинансирање заради непречена реализација на проектот.

(2) Проектите за чие финансирање се бара издавање на државна гаранција, ќе имаат предност доколку го исполнат критериумот за солвентност на носителот на јавниот долг кој го предлага проектот.

**Член 22**

(1) Носителите на јавниот долг поднесуваат иницијатива до Министерството за финансии за поведување на постапка за добивање на заем, обезбеден со државна гаранција.

(2) Министерот за финансии или лица овластени од него задолжително учествуваат во преговорите за добивање на заем со државна гаранција.

(3) Во име на Република Македонија, министерот за финансии потпишува договор за издавање на државна гаранција или гарантно писмо кон странски заемодавачи, како и договор за обезбедување на државната гаранција со субјектот во чие име е издадена, по претходно донесен закон за издавање на државна гаранција.

(4) Во име на Република Македонија, министерот за финансии потпишува договор за издавање на државна гаранција или гарантно писмо кон домашни заемодавачи, како и договор за обезбедување на државната гаранција со субјектот во чие име е издадена, по претходно донесена одлука од Владата на Република Македонија.

(5) Пред добивање на државна гаранција носителот на јавен долг е обврзан да му плати на Министерството за финансии еднократна провизија во висина од 0,5% од износот на државната гаранција.

(6) Провизијата од ставот (6) на овој член претставува приход на Буџетот на Република Македонија.

(7) Доколку носителот на јавен долг има ненамирени обврски кон државата по основ на државна гаранција или заем предвиден со овој закон, истиот не може да добие ново обезбедување со државна гаранција, односно заем се до моментот на регулирање на пристигнатата обврска.

**Член 23**

(1) Сервисирањето на долгот гарантиран од Република Македонија го врши носителот на јавниот долг во чие име е издадена државна гаранција.

(2) Доколку носителот на јавниот долг, во чие име е издадена државна гаранција, не изврши сервисирање на долгот од ставот (1) на овој член на датумот на достасување, Министерството за финансии, во име на Република Македонија, врши плаќање на обврската по активираната државна гаранција.

(3) Носителот на јавниот долг, во чие име е издадена државна гаранција, е должен, во рокот предвиден со договорите од членот 22 ставови (4) и (5) на овој закон, средствата кои се платени по активираната државна гаранција од страна на Министерството за финансии, да ги уплати во корист на сметката на Буџетот на Република Македонија.

(4) Обврската од ставот (3) на овој член е безусловна и неотповиклива.

(5) Во случај Министерството за финансии, во име на Република Македонија, да изврши плаќање на обврската по активирана државна гаранција, Министерството за финансии има право на наплата на побарувањето кое вклучува главнина, камата, затезна камата и други трошоци настанати заради неможност на носителот на јавниот долг во чие име е издадена државната гаранција, да изврши сервисирање на долгот од ставот (1) на овој член на датумот на достасување.

(6) Доколку носителот на јавниот долг, во чие име е издадена државна гаранција, е општина, општина во градот Скопје и градот Скопје, јавно претпријатие или трговско друштво кое е во целосна или во доминантна сопственост на државата, општината, општината во градот Скопје и градот Скопје, Министерството за финансии, за наплата на побарувањето од ставот (5) на овој член, има право:

* да насочи средства од буџетската сметка на општината, општината во градот Скопје и градот Скопје на сметката на Буџетот на Република Македонија, до износ потребен за наплата на побарувањето и/или
* да задржи дел од дотациите кои треба да се распределат на општината, општината во градот Скопје и градот Скопје, до износ потребен за наплата на побарувањето.

(7) Министерот за финансии има право на преземање дополнителни мерки за наплата на износот од ставот (5) на овој член предвидени во договорот за обезбедување од членот 22 ставови (4) и (5) на овој закон, како и согласно со закон.

**Член 24-а**

(1) Јавните претпријатија и трговските друштва кои се во целосна или доминантна сопственост на државата и јавните установи основани од Република Македонија, не можат да започнат со постапка за задолжување од денот на донесувањето на одлуката за распишување на парламентарни избори до завршувањето на изборот на пратеници во Собранието на Република Македонија.

(2) Општините, општините во градот Скопје и градот Скопје и јавните претпријатија формирани од општините, општините во градот Скопје и градот Скопје, не можат да започнат со постапка за задолжување од денот на донесувањето на одлуката за распишување на локални избори до завршувањето на изборот на градоначалник или членови на советот.

**Член 25**

(1) Иницијатива за поведување на преговори за склучување на договор за заем, јавното претпријатие, односно трговското друштво кое е во целосна или во доминантна сопственост на државата, општините, општините во градот Скопје и градот Скопје, се започнува само по претходна согласност на Министерството за финансии.

(2) Иницијативата од став 1 треба да содржи:

* Одлука за задолжување која задолжително треба да содржи износ и цел на задолжувањето;
* барање за задолжување коe содржи податоци за проектот и податоци за финансискиот капацитет на јавното претпријатие, односно, трговското друштво кое е во целосна или во доминантна сопственост на државата, општините, општините во градот Скопје и градот Скопје.

(3) Формата и содржината на барањето за задолжување од став (2) алинеја 2 на овој член ќе ги пропише министерот за финансии.

(4) Во преговорите од ставот (1) на овој член задолжително учествуваат претставници

од Министерството за финансии и други овластени претставници од Владата на Република Македонија.

(5) Јавното претпријатие, односно трговското друштво кое е во целосна или во доминантна сопственост на државата, општините, општините во градот Скопје и градот Скопје може да склучи договор за заем, по донесување на посебен закон за секое ново задолжување кај странски заемодавачи.

(6) Јавното претпријатие, односно трговското друштво кое е во целосна или во доминантна сопственост на државата, општините, општините во градот Скопје и градот Скопје може да склучи договор за заем, по претходно донесена одлука од Владата на Република Македонија, за секое ново задолжување кај домашни заемодавачи.

(7) Во случај кога договорот за заем предвидува позајмување преку државата (он-лендинг), а јавното претпријатие, односно трговското друштво кое е во целосна или во доминантна сопственост на државата е краен корисник на заемот, министерот за финансии склучува договор за заем, по донесување на посебен закон за секое ново задолжување кај странски заемодавачи.

(8) Во случај Министерството за финансии, во име на јавното претпријатие да изврши сервисирање на обврската од ставот (6) на овој член, Министерството за финансии има право на наплата на побарувањето кое вклучува главнина, камата, затезна камата и други трошоци настанати заради неможност на носителот на јавен долг кој е краен корисник на средствата добиени со задолжувањето, да изврши сервисирање на обврската на датумот на пристигнување.

(9) За наплата на побарувањето од ставот (7) на овој член, Министерството за финансии има право:

* да насочи средства од буџетската сметка на општината, општината во градот Скопје и градот Скопје основач на јавното претпријатие на сметката на Буџетот на Република Македонија, до износ потребен за наплата на побарувањето и/или
* да задржи дел од дотациите кои треба да се распределат на општината, општината во градот Скопје и градот Скопје, до износ потребен за наплата на побарувањето.

**Член 26**

(1) Сите носители на јавниот долг, освен општините, општините во градот Скопје и градот Скопје, се должни до Министерството за финансии да доставуваат најдоцна до петнаесеттиот ден од месецот месечна информација за промените на состојбата на секое задолжување во претходниот месец.

(2) Општините, општините во градот Скопје и градот Скопје се должни до Министерството за финансии најдоцна 15 дена по завршувањето на кварталот да доставуваат квартални информации за промените на состојбата на секое задолжување во претходниот квартал, како и за промените на со- стојбата на издадените гаранции.

(3) Информациите на општините, општините во градот Скопје и на градот Скопје од ставот (2) на овој член, задол- жително треба да содржат и податоци за долгот на јавните претпријатија кои се основани од општините, односно од градот Скопје.

(4) Министерот за финансии поблиску ги пропишува видовите и содржината на информациите од ставовите (1) и (2) на овој член.

(5) Министерот за финансии може да побара дополнителни информации за секое задолжување, по кое барање носителите на јавниот долг мораат да се произнесат најдоцна во рок од седум дена од денот на приемот на истото.

**Член 27**

(1) Регистарот за јавниот долг и Регистарот за издадените државни гаранции се достапни на јавноста.

(2) Годишниот извештај за управување со јавниот долг се разгледува од страна на Владата на Република Македонија и се поднесува за информирање до Собранието на Република Македонија.

(3) Извештајот од ставот (2) на овој член ги содржи следниве елементи: остварување на стратешките цели за управување со јавниот долг и гаранциите; детални информации за состојбата на вкупниот јавен долг, бруто и нето промени; издадените државни гаранции; информации за државните гаранции кои се или постои веројатност да бидат активирани.

(4) Информациите за јавниот долг и извештајот од ставот (2) на овој член, Министерството за финансии ги објавува во Билтенот на Министерството за финансии и на својата веб страница.

**Член 28**

(1) Глоба во износ од 2.500 до 5.000 евра во денарска противвредност ќе се изрече на јавното претпријатие или трговското друштво- носител на јавен долг за сторен прекршок доколку:

* не поднесе информација до Министерството за финансии согласно член 6а став (2) и член 26 од овој закон;
* не ги уплати средствата во корист на сметката на Буџетот на Република Македонија согласно член 23 став (3) од овој закон.

(2) Глоба во износ од 1.000 до 2.000 евра во денарска противвредност ќе му се изрече на одговорното лице на носителот на јавен долг за прекршокот од ставот (1) на овој член.

**Член 28-а**

(1) Глоба во износ од 50.000 до 100.000 евра во денарска противвредност ќе се изрече на јавното претпријатие или трговското друштво- носител на јавен долг за сторен прекршок доколку:

* започне преговори за задолжување без согласност на Министерството за финансии. (член 25);
* започне постапка за задолжување спротивно на член 24-а од овој закон.

(2) Глоба во износ од 20.000 до 40.000 евра во денарска противвредност ќе му се изрече на одговорното лице на носителот на јавен долг за прекршокот од ставот (1) на овој член.

(3) За прекршокот од став (1) на овој член на одговорното лице, покрај глобата, може да му се изрече и забрана на вршење професија, дејност или должност во траење од една до пет години.

**Член 29**

Глоба во износ од 5.000 до 10.000 евра, во денарска противвредност, ќе се изрече за прекршок на одговорното, односно раководното лице на носителот на јавен долг за сторен прекршок, доколку:

* не поднесе информација до Министерството за финансии (членови 6-а став (2) и 26),
* започне преговори за задолжување, без претходна согласност на Министерството за финансии (членови 16, став (2) и 25 став (1)),
* не ги уплати средствата во корист на сметката на Буџетот на Република Македонија (член 23 став (3)) и
* започне постапка за задолжување по денот на донесувањето на одлука за распишување на избори (член 24а).